遊青龍寺贈崔大補闕
作者：韓愈
朝代：唐

paragraphs: 秋灰初吹季月管，日出卯南暉景短。
友生招我佛寺行，正值萬株紅葉滿。
光華閃壁見神鬼，赫赫炎官張火傘。
然雲燒樹火實駢，金烏下啄赬虬卵。
魂翻眼倒忘處所，赤氣沖融無間斷。
有如流傳上古時，九輪照燭乾坤旱。
二三道士席其間，靈液屢進玻黎盌。
忽驚顏色變韶稚，却信靈僊非怪誕。
桃源迷路竟茫茫，棗下悲歌徒纂纂。
前年嶺隅鄉思發，躑躅成山開不算。
去歲羇帆湘水明，霜楓千里隨歸伴。
猿呼鼯嘯鷓鴣啼，惻耳酸腸難濯澣。
思君攜手安能得，今者相從敢辭懶。
由來鈍騃寡參尋，況是儒官飽閑散。
惟君與我同懷抱，鋤去陵谷置平坦。
年少得途未要忙，時清諫疏尤宜罕。
何人有酒身無事，誰家多竹門可款。
須知節候即風寒，幸及亭午猶妍暖。
南山逼冬轉清瘦，刻畫圭角出崖窾。
當憂復被冰雪埋，汲汲來窺戒遲緩。